Tepişteyanê xeylêk zîndanan pê rayîrê keyeyanê xo da zanayene ke rewşa zîndanan xirab a. Zîndanê Kurkçulerî yê Adana ra Mazhar Gulerî, Zîndanê Tarsusî ra Hadî Elçîçekî, Zîndanê Antalya ra Serhat Tuncerî pê telefonî keyeyanê xo reyde qisey kerd.
Mazhar Gulero ke nêweşê Hepatît Byî û velgan o îfade kerd ke vera vîrusê Korona zîndan de tedbîrêk nêame girewtene. Gulerî vat: ''Malzemeyê seba pakîya şexsî nêdanê. Awa germe ya nîzamîye çin a. Koxuşê ma dezenfekte nêbenê, maske û lapikî nêdanê ma. Personelê wargehî lapikan nêdanê destê xo, maske nêxebitnenê. Werd xirab û kêm o.''
Hadî Elçîçekî zî vat:'' Gardîyanî goreyê tedbîranê vîrusê Korona tênêgêrenê, awa germe bi hawayêkê nîzamî çin a. Vera vîrusê Korona tedbîrêk nêame girewtene. Vanê ke gardîyanêk pê vîrusî kewto. Zîndan de karantîna çin a.''
Serhat Tuncer nêweşê şeker, tansîyon û qelbî yo. Tuncerî vat: ''Koxuşo ke ez tede manena nêweşê kronîkî estê. Malzemeyê seba pakîya şexsîye nêdanê. Ma bi hawayêkê asanî nêeşkenê şorê revîr û nêweşxane.''
